khistorydata/jeongjo-sjw-relations huggingface dataset:
정조 18년 · 목
政院啓言七夕製對讀官注書外加差事旣有下敎而假注書具得魯混同書入所當重勘本院請推外無可施之罰何以爲之敎以先汰後拿尋因囚單敎以付過放送
정조 18년 · 강
行科次于誠正閣試官大提學洪良浩同成均徐有防李秉鼎弘文提學具庠藝文提學金載瓉檢校直閣徐榮輔大司成南公轍
정조 18년 · 목
予謂試官曰賦題恒言不稱老蓋寓不敢稱老之意也排置何以爲之則好也良浩曰時體則當以自已年老爲鋪頭而如欲平鋪做得則當以親年隆老之意說得矣庠曰以親年漸高帶得喜懼之意爲鋪頭似好矣予曰抄啓文臣中趙萬元曺錫中鄭取善尹致永各書試券中某道爲幾張分排列錄以入也又曰酉時後卽爲覆帳承旨泮長皆入來事分付○考券至夜深予曰今番鄕儒多會故使試官緩緩考券俾無遺珠之歎矣今更鼓已深姑且置之明日畢考爲好諸試官姑退別省記留宿於閤門近處司謁房別監房司饔院賓廳等處承史輪回留在於此中而別置之試券使諸試官各封後承史監守也
정조 18년 · 강
以宋祥濂權坪爲校理洪樂游爲修撰韓致應徐有聞爲副校理韓用鐸爲副修撰前望也
정조 18년 · 목
尋命用鐸前望勿施以臺諫入於削職現告也
정조 18년 · 강
以申大謙爲右捕將
정조 18년 · 강
禁府刑曹以內農圃次知中官及庫直等定配啓
정조 18년 · 목
禁府啓言內農圃次知中官白喜章三水府元弼新昌原府定配押送○刑曹啓言內農圃庫直林東彬趙厚壁各嚴刑一次後東彬彥陽縣厚璧和順縣定配押送首書員林貴盛嚴杖七十度放送
정조 18년 · 강
命照訖講三所試官幷施不敍之典
정조 18년 · 목
備邊司啓言照訖三所試官以試所書吏逢點許頉事移關本司無論某試所凡有往復例皆牃報則今此移關大關朝體故下吏使之捉囚則乃反招致本司吏謂以若囚下吏試官將不得擧行試事云雖是卿宰未嘗以帶吏之捉囚有所自引年少諸試官似或生疏於此等體例而壞損事面極矣請事過後幷令該府拿問嚴處敎以互關之罪囚吏輕矣處義之說失言甚矣大抵近來弊習無難於打壞體統毀劃等分而然拿處輕矣事過後幷施不敍之典以懲年少文臣不識事體之習
정조 18년 · 강
仍行七日製科次于誠正閣箋取十人賦取三十人
정조 18년 · 강
仍召見監試試官監試官等一所試官朴宗甲任希存柳師模監試官李龍柱二所試官徐配修李相璜申光河監試官李弘達
정조 18년 · 목
敎曰七日製箋居首進士沈厚鎭直赴會試之次生員洪祜淵李周楨進士沈玉賢生員南陽履林德鎭進士朴履默生員洪聖肇韓啓重徐有望各給二分賦居首幼學李龜燮直赴會試之次幼學許泙沈榮鎭丁南憲李東直金義鎭李昌柱洪奎顯金宜休馬之任李睷金鑰黃以龍姜觀欽金益煥洪洛瑞李守謙李在璣林啓曾柳夏泓金致漢李志淳柳聖儀徐奎在李海岳金玉性林時說趙瀞朴文紀盧稷各給二分箋賦分取蓋欲區別入格諸生直赴會試及給分之類太學生則屬之增別四學生則屬之監試事分付○予謂宗甲等曰場內已付之廟堂矣設場以前事未知照訖講之善爲與否而設場以後事一付之試官各別善爲之今番亦爲時限捧券秉公與否不必更言而着念爲之大提學洪良浩曰試券必緩考然後可得實才也節製考券未嘗有兩日考取之擧而今番七日製特命兩日分考者固仰聖意之有在無或有遺珠之歎也監試考券亦依此爲之似好矣予曰此則惟在試官臨時從便爲之也
정조 18년 · 강
命大提學洪良浩文任擬望之規與大臣相議停當
정조 18년 · 목
良浩啓言文任通望卽是淸峻極選每當新通政官必面議文衡或以簡問停當然後始爲通擬者乃是國朝已例而今番提學之新通也初無通議於臣故問于政官則當夜開政倉卒忘却云新通之人皆是公議所屬使臣與聞無出其右而第念流來舊規不容到今破壞臣欲陳章自列因提學之疏引自上特爲區處問備政官使之改通如例書問於臣善爲究竟則臣不必更煩章疏而終若泯默則後來者無所考據恐有襲謬廢閣之慮自今申明舊規俾重文選事請出擧條載之文苑故事敎以擅盟文垣者卽中國之太學士我國之大提學也後進聲價之決可否定高下必待大提學一言其言不啻千斤之重雖以銓官掌用人之責者文任通擬則一循文垣公議雖不面議書問某也居先某也爲次自有宿昔之聲價無或以銓官已見參錯揀擇至於留窠面議如三曹判書之受薦於時任三相當政書問如通淸諸窠之簡通於在家僚堂故事未必然政格亦不載日前銓官之問備專爲急於方便而傳敎中旣云格例四字已示其然豈然之意大抵面議簡通云云卽不過近來疑傳信傳之說年前一大臣陳章引義亦非的見文跡而然者昨日賓對已提此事言於右相矣今卿所奏又如此係是政格更張退與大臣相議從舊例與創新式間指一停當定爲不易之規俾勿每番䈓藤
정조 18년 · 강
副校理曹允遂疏陳母病徑出批許救護
정조 18년 · 강
命監試一二所上試官更爲擬入
정조 18년 · 목
吏曹以韓晚裕金載翼洪義浩李肇源李相璜任希存申漵鄭晚錫洪秉臣擬一所三試官以南公轍李庚運姜彝正尹光普徐有聞尹益烈柳師模申光河安廷善擬二所二試官敎曰泮長則七製出榜尙遲禮議以校正之役連在內閣其代以文識剛明著稱人更爲擬入事分付○韓晚裕代更擬朴宗甲南公轍代更擬徐配修○承旨洪仁浩以朴宗甲方在被謫蒙放中而遽擬試官請推銓官原望筒勿施敎以旣命改擬非銓官之罪勿推蕩滌敍用○一所試官以朴宗甲李相璜任希存批下二所試官以徐配修柳師模申光河批下
정조 18년 · 강
命一所試官李相璜二所試官柳師模換所進去
정조 18년 · 목
敎曰監試試官玉堂兩司各備一員一所試官李相璜二所試官柳師模換所進去事分付
정조 18년 · 강
嚴禁京之陞庠外之陞補公都會發解者毋得冒入爲人合力
정조 18년 · 목
同成均李秉鼎啓言每當式年監試則京中之兩年條陞庠發解者三都各道兩年條陞補公都會發解者無論初終場願試之日亦皆冒入爲人合力已成謬習當此借述嚴禁之時決不可如前仍置故臣於泮中與泮長相議以願試日不得冒入之意捧甘四學矣兩所試官今方登筵以此請更嚴飭使之各別禁斷從之
정조 18년 · 강
命宣傳官柳成逵出六
정조 18년 · 목
兵曹判書具庠啓言宣傳官柳成逵曾以宣傳官仕滿報來後遭故未得出六今已復職請依例出六從之
정조 18년 · 강
定能麼郎廳入直之規
정조 18년 · 목
兵曹判書具庠啓言能麼兒課講之規新有節目自多擧行之事而初無入直之官非但廳中凡百疏虞可慮或有不時待令每患不及自今郎廳四人請使之輪回入直從之
정조 18년 · 강
照訖講各所進京外應講儒生入格單子
정조 18년 · 목
一所二所自七月二十五日開講至八月十七日而撤三所四所五所自八月十五日開講至十七日而撤監試初試三所應講人屬之一所四所五所應講人屬之二所○一所入格三千八百四十八人京一千六百七人內不七十四人實一千五百三十三人華城府一百五十三人內不四人實一百四十九人開城府一百二十六人內不二十五人實一百一人江華府二十四人內不一人實二十三人京畿一千三百五十三人內不一百二十人實一千二百三十三人江原道四十九人內不六人實四十三人忠淸道二百四十八人內不二十人實二百二十八人黃海道一百九十八人內不四十一人實一百五十七人全羅道三十七人內不三人實三十四人平安道三百五十六人內不三十四人實三百二十二人慶尙道二十二人咸鏡道二人○京外居不三百二十八人二所入格三千一百二十二人京一千二百三十五人內不一百九人實一千一百二十六人華城府一百四十人內不十九人實一百二十一人開城府四十三人內不十二人實三十一人江華府二十人內不二人實十八人京畿一千四百八十三人內不二百四十三人實一千二百四十人江原道五十一人忠淸道一百九十八人內不十九人實一百七十九人黃海道一百九十三人內不四十三人實一百五十人全羅道三十一人內不二人實二十九人平安道一百七十六人內不三十三人實一百四十三人慶尙道三十七人內不六人實三十一人咸鏡道三人○京外居不四百八十八人三所入格四百九十二人京二十六人內不一人實二十五人華城府二十人內不一人實二十五人開城府十七人江華府一人京畿一百五十四人內不二人實一百五十二人江原道三十一人內不一人實三十人忠淸道三十九人內不一人實三十八人黃海道三十九人內不二人實三十七人全羅道五人內不一人實四人平安道一百六十四人內不五人實一百五十九人慶尙道四人內不一人實三人咸鏡道一人○京外居不十五人四所入格六百二十三人京四十九人內不三人實四十六人華城府三十五人內不三人實三十二人開城府十二人江華府五人京畿三百四十一人內不二十人實三百二十一人江原道三十四人內不三人實三十一人忠淸道四十七人內不一人實四十六人黃海道九十三人內不十人實八十三人全羅道三人內不一人實二人平安道四十五人內不八人實三十七人慶尙道七人○京外居不四十九人五所入格三百九十人京三十四人內不四人實三十人華城府二十二人開城府七人江府五人內不一人實四人京畿一百九十七人內不二十四人實一百七十三人江原道二十人內不四人實十六人忠淸道四十八人內不四人實四十四人黃海道四十九人內不六人實四十三人全羅道一人平安道五十人內不五人實四十五人慶尙道五人○京外居不四十四人已上八千四百七十七人京二千七百六十人鄕儒五千七百十五人
정조 18년 · 강
推前禮曹判書鄭昌順
정조 18년 · 목
以孝烈別單中靈山士人兪義都女誤以靈光書入至於啓下行會也
정조 18년 · 강
飭壯勇營提調李命植行公
정조 18년 · 목
敎曰聖訓有信與食不可去之輕重明日放料係是應定期限一營軍校之聚待豈可無端違約乎此亦所關於師律者不輕次對日亦有筵敎於乃子宰臣者提擧異於實職他司亦旣視務情勢二字太不近似屢飭之下如是逡巡揆以事體甚爲未安資是正一品例不得發緘更爲問備徒涉屑越自有斟量其精力於點下之初則是豈强其所不能强且況園所事務亦有趁時區劃物力之事此而不爲擧行亦豈分義之所敢出乎令判府事李命植知悉俾卽擧行
정조 18년 · 강
命前宣傳官柳興源前守門將高行儉嚴棍充軍
정조 18년 · 목
先是百官之排敦化門也行儉爲守門將與源以標信宣傳官監之而不能禁命與源行儉囚之北營待訓局習陣曰處分至惠慶宮元子誕日特命各保放於其家至是訓局習陣因政院取稟命各嚴棍二十度充軍高桐府
정조 18년 · 강
命愽川郡殺獄罪人朴春元付之道伯參酌決處
정조 18년 · 목
平安監司金思穆狀啓愽川郡殺獄罪人朴春元毆打韓石律卽曰致死甲寅二月二十一日就囚刑至八次春元之招以爲往石律家見石律織屨以稿鞋一部織給之意言及則石律曰吾之所着揂不暇織況病人之鞋乎勿留房中斯速退去聞此不勝痛憤適見房中有一石塊持此向面一打後來臥弟春白家俄頃屍親金以坤父子來到結縛以坤之招以爲春元本自病風渠問稿鞋不織豈至打殺答曰我苦身病欲死不得者打殺石律我必死云云避死趨生常人恒情石律之始死爲春元者自當抵賴不暇而方且歸臥房中恬若無事他人所未知之光景皆自渠口出來常人恒情寧有是哉況其欲死不死故犯殺人云者尤足爲喪性之證以跡則法所不貸以情則律有難施其在十分審克之義容有一毫可疑之端敎以犯者之非常性無論病與不犯觀於公然犯手旋卽一直輸款可知其十分可疑況道伯跋辭如許則不必更有持疑置之不生不滅之科愽川囚朴春元付之道伯參酌決處
정조 18년 · 목
禁府啓言史官鄭文始原情以爲文牒去來不能詳審於捧講紛沓之際至有互關於大臣衙門云矣時任史官請議處允之又啓言明川前府使樑成龜鏡城前判官朴瑞源原情以爲莫重祭享所用魚藿所載船隻不善裝發至於臭載之境莫非不謹之致云矣成龜曾經都總經歷瑞源曾經侍從請竝議處允之又啓言宣川前府使鄭學耕原情以爲到任在壬子十二月而癸丑春因該牧官文移眼同點馬則馬欠縮爲一百三十六匹而一百八匹自前致縮二十八匹爲當年縮數故生徵馬三十七匹姑先貿立今見本府使報巡營狀辭則甲寅春欠縮馬爲四百四匹而九十九匹則自丁未年欠縮本府使區別以報二百五匹都是流來欠縮而掩匿瞞告不得區別云渠不能明覈實數致令虛實相混莫非昏謬之致云矣曾經宣傳官請議處允之又啓言宣沙浦前僉使金昌仁原情以爲自珍島牧馬流來欠縮未知始自何年而其弊源則雌馬無論老稚竝責以三雌一息故年年虛錄者每不下四十餘匹渠則以實報孳而本寺退題書目見在而縮馬充立事以宣川補牧庫措置錢隨闕充立旣有前例故渠以辛亥八月到防卽知其欠縮欲報本寺則其時府使以爲自牧庫將如數徵立云故果不得修報云矣所當請刑而旣有捧供勘處之命請依重臣所奏卽其地定配允之
정조 18년 · 목
藥院請入診批以去夜藥效比去去夜似分明矣○有防曰俄伏承問安批旨焦迫之餘萬萬喜幸因此而快復勿藥方切顒望耳予曰寢睡則比昨益穩而熱症有時往來矣昨日所議定洗癤之藥反不如前日龍葵煎水矣有防曰問於諸醫當更爲議定而煎水進洗最難合當之劑云耳予曰單方有之云耶有防曰單方亦未得可合者云矣
정조 18년 · 목
前方中柴胡當歸減三分山桅減二分
정조 18년 · 강
命太廟景慕宮及陵寢秋展謁差勝後更稟
정조 18년 · 목
因禮曹啓稟有是命
정조 18년 · 강
遞禮曹判書鄭昌順以洪良浩代之前望也
정조 18년 · 강
特放金吾時囚鄭文始仍命吳泰曾等勘放
정조 18년 · 목
敎曰聞承宣言史官吳泰曾之面試之事因注書鄭文始據理不從言送政院至有請罪之擧云部隸事雖有率爾之失不與泰曾同犯謬例當有區別分揀之擧時囚中鄭文始放其餘試官今日捧供後勘放○義禁府啓言照訖講一所試官吳泰曾原情以爲開講二日儒生輩以坊曲知委之不遍應講者絕少故聞有前式年部隸來待之例使之招致終不待令故不得不送人督來略加笞罰自犯違法之科至於儒生之試製換栍事則日前開講時有一儒生以誤讀居不而願以製述代試故愚昧所致不念國試之嚴重許其試製至有換栍之境莫非渠愚妄之罪云泰曾時任史官且有捧供後勘放之命請待判下擧行敎以不但兩罪俱發前式照訖講則因多數居不博詢後特從申令之意居不者一一以製代講仍令俾渠自書於講册者蓋出於不欲遺珠之特恩矣且於其時講紙自止及姓名告栍使渠精書考較於初試之券事筵稟定奪之故更製之擧亦由於此無特敎而更製又或不能一一自書講紙則擅便與毀劃渠罪不輕生疏自生疏國體自國體其在懲後之道不可不嚴處從重照律又啓言照訖講一所試官李肇源鄭魯榮等原情以爲日前考講時有一年少儒生誤讀字句故置之不栍矣其儒生自願面試以贖其罪諸議以爲字句誤讀雖甚可駭果能述作則落講可矜故及其面試卒乃換栍莫重講試致有此違越法例之擧云肇源等曾經侍從且有捧供後勘放之命請待判下擧行敎以大典法意之史官一員眼同監試者所以糾檢試官以下不謹也名以史官擧措如是駭妄生疏之試官何必深責且似錯聞謬例而然以公罪照律○敎曰禁府時囚以草記議處仍爲照律事分付○該府又啓言吳泰曾之不有定式推治部隸難免違越之罪照訖法意至爲嚴重而擅許代製尢極可駭以此照律依律文二罪俱發罪從一科斷杖一百收贖告身盡行追奪放送李肇源鄭魯榮等依律文各杖一百以公罪收贖放送允之敎以如有功議各減一等○該府以吳泰曾功減一等杖九十收贖奪告身四等放送李肇源功減一等杖九十以公罪收贖放送啓
정조 18년 · 강
召見藥院提調及閣臣于誠正閣提調徐有防徐邁修閣臣金載瓉徐榮輔
정조 18년 · 강
命照訖試官柳師模拿處
정조 18년 · 목
承旨洪仁浩啓言照訖講三所試官拿處及不敍傳旨更爲査實捧入有命矣問于該所進去史官鄭文始則移關着署史官爲之云故鄭文始拿處傳旨才已捧入而自備局捉囚陪隸之後諸試官中柳師模一直自引不參講座云不敍傳旨所當以柳師模捧入而方在試所何以爲之敎以渠輩帶隸豈比於銀臺之仙吏臺諫之呵導則處義之說極爲駭然行關雖非首唱不可仍而勿論該試官柳師模亦爲拿處
정조 18년 · 강
吏曹判書李致中上疏賜批參議金履翼上疏賜例批
정조 18년 · 목
疏略曰臣黽勉出肅仍參政席旣無平日之踐歷不識銓家之格例早晚顚沛勢所必至果於文任新通乖格僨事之罪著矣文苑古規素所昧昧而且因事會之急遽初不念及於簡問矣弘提辭疏先發破古規壞政格之語文衡筵奏又如弘提之疏有若四百年流來之規緣臣壞了者然臣之謏聞昧識何以自解乎伏乙亟遞臣職以存公格以伸私義批以面議似因悤遽簡通決非政格卿其勿辭行公○履翼疏略曰長僚以有所引終不出膺則臣於此際獨自趨承不但大乖廉防亦係體例之所不然三品官無得三違至有定式飭敎而一般情勢獨膺無路伏乙亟斥臣職以肅朝綱
정조 18년 · 강
命得中亭上樑文明日申前傅于留守
정조 18년 · 목
命內閣得中亭上樑文封裹盛于筒使閣隸齎傅于畿伯明日申前傅于留守之意詳細分付
정조 18년 · 강
命領府事蔡濟恭八達山將臺上樑文製進書進前留守李命植製進南門樓上樑文後大提學洪良浩書進仍命東門西門樓上樑文華城留守臨時報于內閣令文任中製進
정조 18년 · 목
敎曰華城北門樓上樑文大提學洪良浩製進書進而南門上樑在於念五日間云判府事李命植旣經留守使之製進仍令大提學書之八達山將臺上樑文則體貌所在當令大臣之曾經留相者製之蔡領府事製進書進令檢書官傅諭日子則問于留守趁期書入東門西門上樑文亦令留守臨時報于內閣文任中製進事令內閣及留守知悉
정조 18년 · 강
命政官前牌勿施嚴飭開政
정조 18년 · 목
敎曰政官牌招開政玉堂中試所進去及衆所共知實病人許遞○政院以吏曹判書李致中參判洪明浩參議金履翼再違召啓仍稟三牌何以爲之敎以參議只推與長亞堂更爲牌招又以致中等更鼓已深終不承膺請幷重推敎以處義萬萬過矣前牌勿施更爲牌招嚴飭開政
정조 18년 · 강
命宣川前府使李義弼徵馬一款勿論李得駿金益彬李漢興等嚴飭徵補尹範敍嚴關査問使之首實後草記拿勘鄭學耕保放
정조 18년 · 목
義禁府啓言時囚罪人鄭學耕馬政事目旣甚嚴重而流來欠縮若是夥然因循掩置虛實相混殊極可駭請以此照律允之敎以渠罪無減於在任時見失數爻之補縮而九十九匹旣云丁未以後欠縮旣異於牧官之不足責則揆以國體不可一勘一否當該府使一體拿問誠如囚供分等勘處又啓言取考司僕提調徐有防擧條則丁未府使李得駿欠縮馬爲十三匹戊申府使金益彬欠縮馬爲七匹己酉庚戍府使李漢興欠縮馬爲十七匹辛亥府使尹範敍欠縮馬爲三十四匹壬子府使李義弼欠縮馬爲三十七匹而生徵貿立云矣尹範敍時在忠淸水使任所發遣府都事交龜後拿來李得駿時在長津府使任所李漢興時在永興府使任所金益彬時在伊川府使任所竝依例拿來李義弼旣云生徵貿立似有區別之道請上裁敎以李義弼依數徵立云而李得駿金益彬李漢興等或未滿十匹或不過十七匹以上義弼勿論得駿等嚴飭徵補尹範敍則旣過三十匹云渠果不爲徵補而竝與流來欠縮屢百匹掩置乎事當依草記拿問而此時本道民事雖曰帥臣如非渠罪則迎送宜念卿等爲先嚴關査問使之首實後更爲草記拿勘鄭學耕保放以待決末
정조 18년 · 강
還給吏曹參議金履翼上疏
정조 18년 · 목
吏曹啓言權知承文院副正字徐俊輔李南圭尹東壽李東萬李允謙柳台佐申絢洪樂浚金銓韓致重柳遠鳴曺錫中閔榮祖黃基天金熙洛宋冕載李致祜李勉昇尹致永許暕尹濟弘具得魯姜世白洪致榮鄭取善姜浚欽李是錬洪命周李周奭鄭元善等請口傳施行允之
정조 18년 · 강
命照訖試官文義之外拈出不當問之事貽羞奉命者下義禁府嚴問重勘
정조 18년 · 목
備局啓言近聞照訖試官或於文義之外拈出不當問之事而其他雜褻嘲諧之語全沒謹嚴之意便爲戲謔之場及取多士之侮以駭四方之聽此不嚴勘無以尊國體而社後弊請今政院捧現告仍令該府拿問各別重勘允之敎以不待本司草記近筵聞諸臣所奏試官擧措之駭然甚於草記甚至講生中恥與如許試官對話自書不栍而出去者有之云則廟堂草記可謂後時是豈近日提飭之意乎當該發言不愼貽羞奉命之試官等令政院査出下義禁府嚴問口招重勘以此草記及批旨書付一二所棘圍俾中外多士知有國綱
정조 18년 · 강
廟宮秋謁命以晦初間擇入
정조 18년 · 목
因禮曹太廟秋展謁更稟草記敎以廿九以前連値齋日以廿九以後晦初間擇入又因禮曹景慕宮秋展謁更稟草記敎以晦初擇吉
정조 18년 · 강
諭領議政洪樂性左議政金履素
정조 18년 · 목
敎曰久未敦迫容竢少間期於勉出而後已予旣質言於卿等更豈有他辭乎秋謁在近鼎席當備廟堂重務之多滯姑不暇言卿須知此意更加加意愼攝必須參班後出仕事遣史官傳諭于領相卿之去就惟係領相之出膺進退然又別般勉出於卿殊欠誠實卿須體予敷心之諭待領相簉朝同爲出仕仍參廟庭之班事史官一體傳諭于左相○假注書尹濟弘書啓略曰臣敬奉聖諭馳往傳諭於南部會賢坊領議政洪樂性所住處則以爲顧臣危戲之情踪不可以時日之稍久有所變動而癃痼之病轉益添劇縱無守株之微諒鐵限之大防廟庭肅穆之地趨走拜跪之禮以此病狀無望强力謹當於數日間收拾病思更入文字仰請韋恩慢命之誅云矣○編修官安經心書啓略曰臣敬奉聖諭馳往傳諭又北部觀光坊左議政金履素所往處則以爲臣之所遭臺言雖與領相略同而領相則元無指的之句語賤臣則拈擧脚病指陳實狀非但此也臣之當遞不遞初不係於人言有無蓋其不稱之實難醫之病有不敢更爲抗顔於朝端而況數日以來又添寒感當此玉候新療廟宮展謁行將涓吉之時趨造班聯卽是臣子常分而以情以病末由蠢動恩禮逾摰孤負逾深云矣
정조 18년 · 강
重推吏曹諸堂飭令開政
정조 18년 · 목
政院以吏曹諸堂政命之下謂有情勢終不承膺致使莫重命牌經宿闕外請竝重推敎曰政官事豈不大關國體乎是豈如彼自劃之事乎況其本事文衡擧條不過兵書之口來分付政官擧行一遵曺中之政格文跡從口傳者是乎從文券者是乎二者之間立落已定且於擧條之批明示弦韋則猶復引義經宿置命牌於闕外者萬萬寒心豈可更煩辭敎吏曹諸堂從重推考仍以前牌嚴飭卽令開政
정조 18년 · 강
罷大提學洪良浩前文任李秉鼎職
정조 18년 · 목
敎曰凡所謂故事格例云乎者須有點劃之可證然後始可發說況筵體何等嚴重奏語尤當審愼則文苑所無之故事曰以有之政曺不載之格例曰以不然庶僚有此錯誤難免輕率之罪況文衡重任乎文苑事端乎近日因此忽作沒緊之葛藤甚至昨夜因政牌深夜酬應事之寒心莫此爲甚大提學洪良浩施以罷職之典以示弗聽無稭之意俾勵無言不謹之戒將擬也遍議時原任文任後通望之說旣發於章疏與奏對若此則銓官將爲回公之備郞乎更有文衡伊筵奏語而重臣卽亦文任之原任則宜有一語自引亦無一言挽止乃敢以二十餘年前庠試考券時魁作人之爲今番試官事不俟詢問唐突煩浼全不識嚴畏之體駭然極矣欲爲嚴處而其時則以待文衡之意姑含垢矣文衡旣處分則兩罪一不勘有關紀綱前文任李秉鼎亦施罷職之典秉鼎筵奏時不爲請推之承宣推考玉堂遞差仍命守禦使罷職之代御營大將兼察
정조 18년 · 강
命守禦使總戎使待下敎差代
정조 18년 · 목
敎曰守禦使之代領相時未出仕待下敎擬入總戎使之代略言於傳諭更無皀白大關後弊然元戎兼察百勝於該帥亦不過閑局當於領相出仕後差代亦令待下敎議薦事令廟堂知悉
정조 18년 · 목
以李鼎運爲大司諫徐有沂爲執義李城輔李益恢爲掌令魚錫齡爲獻納尹益烈爲修撰黃昇源爲禮曹參判
정조 18년 · 목
戶曹啓言今年年分事目取考農啓參以傳聞就議大臣謹此磨鍊以聞而向來惜乾雖云諸路之同然夷考災傷實無可執之名目京畿之仁川等邑及水原府之濱海堰畓醎氣透侵便是年年常有之事湖西之公州等邑汚下被浸黃磵等邑川邊沙覆石城等邑蠶蠏蹲縮舒川等邑醎害䖝損總而言之不過如干面里而亦皆得雨洗滌湖南之全州高山等邑卑下處之如干沈損旋卽水退興德等邑數坪蠏損錦山等邑霎時雹損俱非大段被害嶺南之慶州安東等邑被雹代播漆谷慈仁等邑早穀䖝損俱非一坪之全棄關西之德川等邑雹災雖卽代播江邊數邑偏被旱乾北關之會寧等邑被旱最酷兼有䖝獸之害而海西之谷山等邑䖝災之乍發旋寢黃州等邑雨雹之片時過去亦不足爲大害但久旱土乾之餘大雨時行之節日氣蒸鬱每有小小病敗而此非擧一邑全一坪所失則亦無關於一路災實而暵餘得雨各穀今始蘇醒重以節序差晩秋事尙遠畢竟成就雖不可預料諸道之行部不遠檢田在卽事目頒降不可遲淹故以其壤地之山沿量其被旱之劇歇考檢農報分等諸道則畿甸湖西最尤關西海西又差勝湖南關東爲其次嶺南關北無甚差等大抵今年穡事始則八路均登中焉被旱稍損末乃得雨回蘇平野膏沃之地比前尤熟而水源稍遠之處視他稍殺山谷瘠薄之土亦或有不登之患而總計一邑不甚夥多矣今年年分勿送差官專委道臣已有筵稟行會審覈之政必當十分審愼且俵餘還納自是應行之事則略有贏餘似不爲過濫之歸臣取考各年災總細加裁量略綽排比京畿癸丑元總四萬四千三百八十三結內給災一千結實結四萬三千三百八十三結水原府癸丑元總六千二百八十九結內給災一百五十結實結六千一百三十九結忠淸道癸丑元總十二萬七千三十三結內給災二千一百結實結十二萬四千九百三十三結全羅道癸丑元總二十一萬四千九百二十一結內給災四千五百結實結二十一萬四百二十一結慶尙道癸丑元總二十萬七千三百八十六結內給災四千八百結實結二十萬二千五百八十六結黃海道癸丑元總七萬三千四百十九結內給災八百結實結七萬二千六百十九結江原道癸丑元總一萬一千四百十九結內給災三百五十結實結一萬一千六十九結兩界則曾無劃結給災之規故平安道己丑年咸鏡道丙午年比總磨鍊矣災政善否不在結數之多寡惟在審覈之如何諸道道臣若於省部之時一毫放忽於檢覈之際使彼窮民不得蒙我聖上恫癏若保之德意則其敢曰盡其職分乎特以寧失之義磨鍊皆從優例檢田之際若不另行爬櫛務從精約只憑邑報濫數加請則非但畢竟之覆奏勿施其爲辜負罪當如何旱田則以一年再耕之故元無給災之規而諸道各邑以田爲畓隱然冒勘自前申飭非止一再今年磨勘時如或有襲謬混入之弊則守令則一依擅分例施行事各別嚴飭川浦沙則雖是雨餘恒有之災而浦落泥生覆沙掘去亦是當然之事則此等處只許當年給災載於法典而一入災頉永作閑土狡民猾胥符同容奸永災則逐歲增加還起則隱匿不報事之痛駭莫此爲甚今秋則就各年川浦沙數多處道臣別歧探覈逐庫詳察搜括隱漏入錄實總而各道量後陳之降續非但使民無冤三年後出稅亦出於薄賦勸耕之政而近來奸猾輩恣意舞弄昨年報以還起今年曰以還陳改其字號變幻陳起未嘗有過三年出稅之效其他火粟加耕不爲不多而只以如干把束塞責報來揆以法意寧不寒心今年則大槪狀一時從實修成册上送而如有隱匿違越事目之弊則當該守令從重論罪而各項應行等節一依年前事目逐叚査實磨勘時枚擧狀聞之意八道兩都及水原府請嚴飭分付允之
정조 18년 · 강
遞差掌令李益恢遞大司憲李鼎揆執義徐有沂持平南履翼兪鉉章
정조 18년 · 목
政院以益恢未肅拜鼎揆等在外監察茶時啓敎以旣有次對日批旨則雖是齋日豈敢無端不肅以致政院請牌監臺替行茶時乎昨日政除拜兩司不爲出肅人員幷遞差在外者山林外幷許遞政官待開門牌招開政差出
정조 18년 · 강
命照訖史官趙台榮南桃浦限已身定配墨名於承文院圈記堂后假官望記
정조 18년 · 목
敎曰趙台榮所爲極爲痛惡今日始聞之以渠之爲照訖史官政院問以試官犯科之誰某則渠敢錄送姓名已極駭悖況所錄送者無非相反不干之人近來政官此等之習令人不堪嘔逆渠是何人焉敢取捨錄送又焉敢如是排比乎用意甚爲無狀堂后假官之續續點下出於念渠故渠之用意之漸莫逃於出入香案之前將作何許罔測之罪乎早卽區處眞箇念渠故前假注書趙台榮爲先南桃浦限已身定配墨名於承文院圈記堂后假官望記以懲此輩此等之習
정조 18년 · 강
罷兵曹參議李祉永職汰佐郞李尙寯重推判書具庠
정조 18년 · 목
敎曰近日閽禁蕩然豈特入直堂郞之罪判堂事極爲駭然甚至入番守門將之病門鑰旣下又請標信尤爲駭然入直兵曹堂郞罷汰當該判堂從重推考
정조 18년 · 강
吏曹參判洪明浩上疏賜批仍命遞差
정조 18년 · 목
疏略曰云云批以以此以彼處義非矣本職遞差
정조 18년 · 강
飭領議政洪樂性左議政金履素出仕
정조 18년 · 목
敎曰昨日見領相書啓又以陳疏爲言相臣疏章何等體重則豈必以已陳之說屢次疊陳乎臺疏句語之二字侵詆似此情地前此迫於敦召而出膺者相府前例不啻昭然如以下敎不以爲然右承宣在院中考出丙申以前起居注則亦可知之相府則一也古之大臣何如是勉承今之大臣何如彼難回於是乎予言之不能見信於大臣可以知之此後何面名之以敦諭與批旨而遣史官乎予言雖不足爲重而古之大臣則因自已所遭若有辭敎之不敢聞者大於此加於彼之處義猶不暇顧而只念體國之義不知有其身今則俗尙及是先自大官亦欲效之自今予之語默當如何爲之爲可今番陪班若不備員鼎席其可曰今日朝廷有君有國乎擇日草記大臣出仕日子知之然後當下批該房知悉
정조 18년 · 강
諭領議政洪樂性左議政金履素勿胥命
정조 18년 · 목
政院啓言議政府錄事來言領議政洪樂性左議政金履素伏見傳敎下者辭旨截嚴有非臣子所敢承聞者求死不得走伏金吾仍納命召敎以粗聞敬大臣之義而有國然後有君有君然後有大臣俄敎欲尊朝廷朝廷尊則敬大臣自在其中近所敦勉非强迫也則昔人何爲而勉膺今俗何爲而反是若非予之見輕於卿等則是卿等之事我不若昔人兩者必居其一安心勿待命俟間卽起視事以陪班之意附奏則亦何必强令今日登筵此意遣史官傳諭仍傳命召左相處以此傳諭同傳命召一體傳之○政院啓言領議政洪樂性左議政金履素雖伏承勿待命之敎而臣等全昧古人事君之義自陷罔赦之科荐伏承臣子不敢承聞之敎萬萬震剝直欲溘然而不可得負此罪犯未蒙重勘自同無故晏然附奏尤非臣分之所敢出伏地涕泣惟願嚴誅之遄降仍納命召敎以勿待命事更遣史官傳諭仍傳命召
정조 18년 · 강
承旨洪義榮上疏辭職踏啓字
정조 18년 · 강
命吏曹判書李致中問啓仍飭開政
정조 18년 · 목
政院以吏曹判書李致中再違啓仍稟三牌何以爲之敎以近日課程卽政官違牌更招啓辭之酬應也此啓辭勿施前牌催促又以致中三違啓敎以更爲牌招又以致中四違啓敎以更爲牌招申飭開政○政院啓言問啓有命矣問于吏曹判書李致中處則以爲臣猥當千不近之職名日事違召仰煩酬應臣豈不知分義爲重處義爲輕而自來情勢前後無異全無踐歷爲世嘲笑日前一二行政皆出於迫不得已若以一番肅命自謂出脚揚揚行政則其壞廉防而負素心當如何哉以此情踪萬無承膺之望四違召命問啓之下益增惶隕云矣敎以出而行政到今更稱情勢揆以事面極不當至不可仍以前牌各別催促使之斯速開政又以致中五違啓敎以旣無別般情勢又爲違牌不念分義處義者極爲寒心從重推考違牌勿捧傳旨又以致中無意承膺門鑰已下終不入來請推考敎以此啓辭勿施金虎門仍留各別申飭斯速開政
정조 18년 · 목
以黃昇源爲吏曹參判李聖圭爲大司憲尹行元爲大司諫成德雨爲執義崔重圭爲司諫鄭弼祚爲掌令李元八李運行爲持平安策爲獻納韓致應徐有聞爲正言李升運爲副修撰金載瓉爲禮曹判書趙武範爲左尹李坤爲宗廟提調鄭昌順爲景慕宮提調
정조 18년 · 강
命訓鍊副正李敏植降付加出守門將限千巡罰射內禁衛金植熟馬帖代木六疋施賞
정조 18년 · 목
兵曹啓言堂下武臣朔試射時都總經歷金儀祥都事朴廷宅訓鍊副正李敏植判官孔賢德主簿南弼壽奉事朴贊郁武兼李宗蕃柳啓源部將柳煒等俱未滿四中請依定式各決棍十度敎以李敏植之地處名武每番未滿四矢極爲駭然降付加出守門將限千巡罰射畢射後兵判更試十巡以其中數草記又啓言內禁衛出身金植更試鐵箭則一矢一百五十步二矢一百五十一步三矢一百五十步入格敎以金植之三矢俱越一百五十步極爲可嘉秋等試射時更試百六十步次爲先自本曹木六疋熟馬帖代施賞
정조 18년 · 강
命時囚金熙朝洪秀晩朴吉源放之田間先從語孟庸學俾勤三餘之工丁若鏞奪告身推金吾諸堂仍命前府使樑成龜前判官朴瑞源削職放送
정조 18년 · 목
義禁府啓言照訖講試官洪秀晩原情以爲渠捧講之時有一儒生講明道先生曰讀論語章而全不成句讀故使之聚精更讀則又復如前不能成樣故或慮其倉卒恇怯欲試其虛實問曰明道先生姓氏能知之乎儒生沈吟良久曰不知矣又問曰小學誰所編乎儒生曰不知矣又問曰汝能識朱子乎儒生曰何其面弄耶渠曰小學是朱子所編故問之爾非爲面弄也汝旣不知明道先生姓氏則無可奈何仍出不栍又有一儒生講劉安禮問臨民章讀劉安禮問作句臨民明道作句再讀如前故問能詩能賦則儒生曰能賦云故問曰賦第四句是何句儒生曰鋪頭矣曰非鋪頭云則儒生曰初項矣曰如此賦格今始初聞仍出不栍至於恥與對講自書不栍者渠實未見之云丁若鏞原情以爲渠照訖考講時有一儒生講龐公釋耕壠上章龐字讀以寵字再三更讀一向如此故遂呼不栍又一儒生講李文靖廳事章以廳事前僅容旋爲句以馬或言其太爲句故問曰馬亦言乎儒生云黃豆故言也遂又呼不栍儒生出門後始乃相顧失笑謂同僚曰壠上龐爲寵廳前馬或言可作對語矣儒生雖已出門僚席亦是試所則把儒生偶然慌錯之語作爲諧謔之資者莫非渠妄悖浮薄之致而至於自書不栍者果多有之而皆不能開口自願書不者恥與對講等語自初至終果無其人云金熙朝原情以爲渠捧講時有一儒生講伯夷叔齊章問曰夷齊是名耶諡耶儒生答曰名也曰是誤也能知夷齊姓氏乎儒生曰不知仍呼不栍儒生稱冤而出此實不當問而問者也儒生中或有文義糢糊者則或慮其恇怯錯了致有遺珠作詩云者講章中拈出一二字問在何韻作賦云者問何句爲入題何句爲鋪頭乎所對糢糊又或問讀幽通思玄乎以驗其虛實又一儒生講歷玆以往百行皆然問此百行云者君子之行雖多條件至於百數之多可以歷數歟儒生曰何可歷數乎此亦不當問而問也又一儒生講唐英公李勣章句讀全不成樣問曰英公唐何時人乎儒生曰唐孝宗時人矣曰汝之綱目可謂別綱目唐豈有孝宗乎仍出不栍儒生發怒曰些少失對不是異事何其嘲弄乎嘲弄二字旣出於儒生之口則嘲謔之目烏敢免乎有一儒生講多爲童孺婢妾所點汚句時婢妾下懸吐問曰此意何以知之而如此讀乎儒生以多爲婢妾四字之義對以鄙褻之語故遂出不栍果爲一笑之有一儒生書講册時其父名書以在旁行他人之父名故以人事不可赴試誚責之際聲色過厲此皆言不審愼之致至於講生之初不能開口自願書不者往往有之而恥與對講自書不栍者實不見一人云朴吉源原情以爲渠前後考講爲十六日雖有可笑可駭之事急於考講無暇嘲戲而有一儒生講唐陽城章不成文理故問明日謁城還養者二十輩是何義也儒生默視良久曰謁城是邑名云故笑曰如今之陽城安城等邑乎儒生答曰果然矣仍書不栍又一儒生講萬石君石奮章讀法不成故問萬石君是何稱也儒生曰是官名也復問是何代人也儒生曰唐時人也曰試官則知爲漢人儒生曰唐人儒生之該博果優於試官耶仍呼不栍又一儒生講近世故家惟晁氏章句讀多誤故問曰某姓姑夫某姓尊姑夫加一尊字果何義耶儒生良久答曰姑夫其媤母之夫也又問曰姑夫是媤母之夫則尊姑夫又是何人耶此等酬酢自歸嘲謔又一儒生講顏氏童蒙訓章誤讀幹蠱爲翰蠹而前有一童蒙讀爲翰蟲而居不者故微笑曰此儒許多年紀又此誤讀殆有甚於向日之童子矣此等問答未免私酬酢自歸於不當問之科至於恥與試官對語自書不栍者首尾多日元無如此之人云其所納供專事吞吐終不直陳請上裁敎以此亦國試則體貌之尊嚴果何如而堂堂黌舍濟濟學士案對做聖之書口道侮賢之言外此諸般鄙悖不屑之發問觀於渠等一二事自首他可反三彼遐外多士之初入京者認爲朝廷名士皆若此論其辱命焉逭重勘大抵朝乏法拂之矜式人皆厭斁於繩檢諧謔遂成弊習彈評不及官師往往年少才銳者不掩伎倆於稠會其在砭愚訂頑之義不可無嚴處金熙朝之供不覺掩耳洪秀晩之招亦甚駭聽與朴吉源之初不首實可謂將無同亟幷放之田間先從語孟庸學俾勤三餘之工期有必剛必明之效丁若鏞則亦難獨免以次律奪其告身而口招法例一從囚言雖不刪削句節而熙朝悖語若鏞弄作不卽嚴禁致塵香案判堂從重推考諸堂亦爲推考又啓言史官鄭文始文牒去來自有定規而全昩格式致壞體統請以此照律允之又啓言明川前府使樑成龜鏡城前判官朴瑞源莫重祭享所用魚藿不謹裝載竟至臭載之境各杖七十收贖告身盡行追奪徒一年半定配敎以定配則非故犯幷削職放送
정조 18년 · 강
刑曹以照訖講及監試初試時犯科儒生照律啓
정조 18년 · 목
該曹啓言照訖講一所試官尹光普移文內新溪幼學崔烜使同縣幼學鄭永柱代講京居幼學洪樂愼使廣州幼學李槢代講京居幼學李睦廣州幼學金宅衡中和幼學金器璜廣州幼學金仁衡幷疊講云二所試官鄭東觀移文內陽城幼學李勉昇瑞興幼學林性善京居幼學李仁鎭幷疊講云監試初試二所試官徐配修移文內水原幼學孫孝達淮陽幼學孫天興京居良人尹弼殷等無照訖帖利川幼學韓㯳持一所照訖帖利川幼學金得用借佩他人號牌而幷爲䦨入陰竹幼學權峻安峽幼學吳處瑊果川幼學韓象瞻俱以挾册執捉移送云矣取考律文則照訖代講者限已身充定水軍借講者杖一百身充水軍疊講者邊遠充軍科場闌入者限已身降定水軍挾册者停二擧云矣請依此律令禮曹擧行洪樂愼李槢孫孝達等俱是親年七十無兄弟獨身云請幷收贖勘放敎以照訖現捉可謂幸不幸監試場中之初日犯科猶屬之三令五申況照訖乎此輩及初日現捉人等嚴加照律收贖終場被捉者無異故犯依草記施行亦宜有加倍之律以示信令之義杖則加杖配則稍遠停擧者加一擧又啓言依下敎監試初試二所終場被捉人韓㯳金得用等所犯情節更加査實韓㯳以爲渠以鄕儒初赴京試不知照訖分所之事一所應講後誤入二所云金得用以爲渠果借佩同鄕人申慶植號牌照訖應講時以渠本名得用錄册矣帖文則得用之用字誤以周字書給而及其入場時現捉借佩號牌云矣韓㯳則容有可恕嚴杖一百懲勵放送金得用則名字之誤書姑無論借佩號牌渠旣自服請依前照律施行敎以今番場中略寓以禮齊之之道矣其所犯科之難以闊狹者不過兩人而兩人之中一人又有可恕之端則諸生之能體申諭之意如是突然刮目者萬萬可尙然則豈必以一魚濁海乎金得用各別嚴杖後爲諸生分揀渠一人罪犯特爲徵贖行會該道臣令地方官聚會邑儒撻以記之俾知今番處分
정조 18년 · 강
命部將朴重煥給鋪馬下送
정조 18년 · 목
兵曹啓言部將朴重煥呈狀內素有風病而竭蹶上京之餘宿症添劇實難供職云今此除職出於軫念濟州人之盛意而渠之實狀如此請改差敎以分付給鋪馬下送
정조 18년 · 강
命各部未葬之類恤典題給仍飭京兆着意搜訪俾有實效
정조 18년 · 목
漢城府啓言無依無主未葬處分付各部搜訪報來故別單書入而至於有主未葬之類亦令一一知委卽速過葬事申飭各部○無依無主未葬中部三人東部四人西部十二人南部三十三人北部十九人敎以恤典依例題給而卿等須勿看作例語着意搜訪俾有實效
정조 18년 · 강
遣傳香承旨馳詣懿陵奉審摘奸
정조 18년 · 강
命訪贈判書金玏忠定公權橃後孫待窠調用
정조 18년 · 목
敎曰近因嶺南奉使之行仰述先朝故事取見贈判書金玏朝京時欽賜大學衍義及先朝丙寅御覽後宣賜鄕本衍義及御製御詩此豈一人一家之私寶哉予於敬玩之餘又宣新印大學一部蓋大學爲衍義之源頭亦出於仰述之一端尤可奇異者天朝之欽賜在於萬曆壬寅先朝之宣賜鄕本在於丙寅兩寅旣相符矣今年甲寅活印三經四書而世宗朝鏤銅爲活字在甲寅予之重鑄印經又在於是歲適於此時又頒此經四寅又相符尤豈不奇異略提此意書之卷首謹庸先朝御詩還其主家聞玏之後先朝雖被補官之恩而其後未爲云待窠訪其孫補官忠定公權橃當中廟盛際設賞花之宴於慶會樓也隨身之近思錄遺於席底宴畢撤其席得其書獻之聖祖命還于橃至今傳以爲美談先朝徽覽訖賜鄕本一件書其事以識之予今又取見摩挲自覺起感疇昔予在春邸也聞先正李文純有手證之心經神珍從其後孫之爲僚屬者求見之事蹟相似而兩書爲表裏輪翼以心經一本宣賜記實於卷首而橃之孫亦曾補官近不甄用云亦令該曹待窠一體調用以寓追述尊賢樂利之思
정조 18년 · 강
以金履成徐榮輔爲承旨竝前望也
정조 18년 · 목
承旨洪仁浩移拜兵曹參議也
정조 18년 · 강
分揀時囚尹光普鄭尙愚尹悌東
정조 18년 · 목
因光普等囚單敎曰比之金熙朝輩可謂薄物細故分揀放送
정조 18년 · 강
領議政洪樂性左議政金履素聯箚賜批仍諭惠廳舟司堂上以廟堂草記差出
정조 18년 · 목
聯箚略曰臣等猥忝三事之列不識事君之禮全昩進退之節屢勤嚴旨荐承不敢聞之敎泥首席稿泣血俟勘更遣史官口宣聖諭責敎備至辭旨截嚴承膺與否促令知入至於聖候妨攝湯劑勿議之諭尤非臣子所敢承聞者萬萬罔措他不暇顧敢以承命之意冒死附奏拚棄義分破壞廉防無復餘地臣等雖極不忠無狀亦具一段秉彝豈不知王言之重自陷罔赦之科而至若二字之敎尤係人臣之極罪死不足贖則雖緣半夜倉卒控訴路阻晏然奉承退還私次而達宵戰灼窮無所歸未蒙嚴勘之前莫非臣等俟譴之日不避瀆擾疾聲號籲伏乞亟降威罰重勘臣等前後辜慢之罪批以㑡等亦知予意之援據故事必欲勉出而後已然猶固執太過至有昨日匪怒之諭而始出節拍得不涉嫌於坐要乎大抵近俗如是也故卿等從俗之擧終歸於虧分此予所以深慨於卿等者遂事不必更提朝像自此底定以私以公亦云甚幸又其可以昨下責備之敎復尋辭箚乎卿等安心視事仍命遣史官傳諭又敎曰惠廳緊務舟司重任不可一味癏曠領相則昨夜勞攘旣多今日難以引接將任外緊窠以廟堂草記差出事一體傳諭○備局以惠廳堂上李命植趙宗鉉舟橋堂上沈頤之差下使之察任啓允之
정조 18년 · 강
齎送華城南門樓上樑文
정조 18년 · 목
上樑文伏以設重防於新邑有屹崇墉度宏規於層樓相對華構豈徒四方觀上都之美實出九重奉先寢之誠維玆華城一區從古畿甸雄鎭京師不百里而近天設形便關防處三道之交地屬控禦六千衆兵馬是總猶傳外都監之稱九十坊民物孔殷不讓右扶風之重奧自珠丘之移奉倍覺桑鄕之敬恭扈弓劍於萬年非復都護府舊治戒羽旄於每歲遂侈股肱郡新規某水某丘謁乎漢帝移豐之孝載彊載理椅歟周王作洛之圖棟宇孔安於焉停蹕繦輻相屬遂至成都錢穀甲兵之無不有焉士農工賈之必於斯也當街列肆雜然齊市之摩肩獻賦談經洋乎魯絃之盈耳生齒漸庶重之乃積乃倉事面益尊曷不斯築斯鑿南隣北陌宜盡奠接之方大都名城自有扞衛之所爰體大易畜衆之象聿追古人撤桑之謨駐鑾輿而胥原土圭定界援虎符而董事奮鍤赴功雲根效無盡之藏地豈愛寶鼛鼓奏弗勝之響人自趨風輿徒效勤倘神鬼之借力工技殫巧倏虹蜺之成形北門之樓纔完南城之棟已屹棖闑叶度子午之方位不差事功赴期乙丙之聖念稍弛材取安島穩見舟車之日輸路通喬山怳陪衣冠之月出士女闐而歡欣相告行族簇而觀瞻頓新金城湯池長護無疆之業翠夢丹桷永奠不拔之基眺望極稻魚之鄕別是勝槪包絡多鍾鼎之宅樂此新居雖保釐肩於兩都獨威重首於八路苟不備壕塹之制俾民生處休則何隆園寢之儀於聖心有恔功費悉出內帑亶由晠德之宣昭力役不奪農時咸謂先休之覆燾敢效卽偉之頌用侑匠氏之勞兒卽偉拋樑東龍淵曉旭先紅盛得祥和一域年年順雨調風兒卽偉抛樑西八達山高與齊上田耕牛來去中亭畵鵠平低兒卽偉抛樑南柳川春樹如藍珠丘象設孔邇佳氣日夕來參兒卽偉抛樑北紅雲直指京國父老歡迎翠華封人請祝聖德兒卽偉抛樑上屹然畿甸保障衆心久已成城衢謠互答樵唱兒卽偉抛樑下豐歲黃雲滿野文敎三舍絃歌軍容百隊弓馬伏願上樑之後地靈潛扶夭休滋至山河表裏拱大邦而有光楹桷穹崇垂永世而維固前留守李命植製進○命大提學洪良浩書進使內使出付畿營使之當日傳致于華城留守以南門上樑在明日也
정조 18년 · 강
召見藥院提調徐有防于誠正閣
정조 18년 · 강
命陞試四抄明日勿拘設行一依初抄例廣取
정조 18년 · 목
敎曰格例不然又値齋日除非特敎俱難闊狹云監試姑未出榜鄕儒必當滯留陞試明日勿拘設行亦勿以四抄爲拘一依初抄例廣取事分付
정조 18년 · 강
命兵曹及禁御兩營上番嶺南軍竝令退番更待年分狀啓限麥秋仍停當否令廟堂草記
정조 18년 · 목
兵曹以來九月十月上番騎兵點考後襦衣題給啓敎以今見謄啓者來當之上番中有嶺南騎兵而又問於禁御兩營則自今十月至來正月▣慶尙左右道軍云今年穡事雖未出場大槪優劣庶可領略兩湖畿甸之最甚處豈曰無之猶不可與嶺南比同嶺之被旱諸邑不待年分已諒民勢與其過時知委莫如先期之爲便本曹及兩營上番嶺南軍爲先竝令退番事分付更待年分狀啓限麥秋仍停當否令廟堂草記
정조 18년 · 강
命照訖講試官洪秀晩朴吉源金熙朝取招一款勿諭分揀就拿及在囚諸人
정조 18년 · 목
義禁府啓言照訖講一所試官尹光普尹悌東洪秀晩二所試官朴吉源金熙朝鄭尙愚等竝拿問處之事傳旨啓下矣尹光普尹悌東鄭尙愚等今方待命卽爲拿囚洪秀晩朴吉源金熙朝等前以他罪竝放之田間而洪秀晩下去積城地朴吉源下去陽川地金熙朝下去楊州地請竝拿來敎以若有他罪拿問之命雖定配更拿取招而洪秀晩等已勘之罪重於未問之事拿來還送之際從煩不緊文書取招一款竝勿諭○因洪大協任希存鄭東觀丁若鏞李相璜等拿處傳旨敎曰多日鎖院可敵在囚之若分揀在囚試官宜無異同亦令該府分揀放送後草記○因柳師模拿處傳旨敎曰生疏所致豈比於史官乎分揀○因李相璜拿處傳旨敎曰史官異於試官分揀
정조 18년 · 강
遞差大司憲李聖圭大司諫尹行元遞執義成德雨獻納安策正言徐有聞修撰朴崙壽副修撰李升運
정조 18년 · 목
敎曰昨政除拜諸臺又多違牌導之進身猶復却顧何也不欲入來者不必强之違牌諸臺遞差山林外三司在外未肅拜未署經人亦爲許遞旣有右相擧條之批不可一日任其癏曠兩司未差之代政官牌招開政以在京無故人差出待下批牌招察任
정조 18년 · 목
以趙宗鉉爲大司憲柳焵爲大司諫尹序東爲執義沈鏗爲獻納洪秉臣爲正言尹行直爲副修撰金尙集爲右參贊具㢞爲知敦寧李集斗爲禮曹參判沈煥之爲同成均李宜夏爲順懷墓守衛官宜夏初仕也
정조 18년 · 목
敎曰更思詞訟重任數遞可悶大司諫柳焵仍任秋官之任其代今日政更爲差出待下批一體牌招
정조 18년 · 강
遞禮曹判書金載瓉吏曹參判黃昇源大司憲趙宗鉉執義尹序東獻納沈鏗
정조 18년 · 목
載瓉昇源除拜後過三日不爲出肅也宗鉉序東鏗違召也
정조 18년 · 강
命罷監察李龍柱職拿問嚴勘
정조 18년 · 목
備局啓言今番監試時一二所應辦所分遣本司郞廳連爲摘奸則一所監試官科外責入貽弊多端監臺之任卽所以兼察此等之弊而身自犯科極爲可駭請當該監試官爲先罷職拿問嚴勘允之
정조 18년 · 목
一所進士初試申絅賦居首趙守仁詩居首生員初試李容鎭義居首韓景祖疑心居首二所進士初試李儒象賦居首尙東奎詩居首生員初試尙東奎義居首韓在濂疑心居首
정조 18년 · 강
進御加減逍遙散一貼
정조 18년 · 강
命宗廟景慕宮秋展謁以晦初兩日中待下敎
정조 18년 · 목
禮曹以宗廟秋展謁吉日稟敎以秋謁又不可踰此月而來月卽先朝誕辰之月也朔朝亦好晦初兩日中臨時當下敎以此知悉又以景慕宮秋展謁吉日稟敎以當於廟謁同日爲之以此知悉
정조 18년 · 강
御熙政堂行抄啓文臣課講
정조 18년 · 목
具翼善冠袞龍袍陞座試官以下率諸文臣入庭行禮諸文臣拜跪參差全失規度命更爲行禮至數次而猶不整齊命又行八拜敎曰雖至百拜期於嫺習而後止須思程門尺雪之意可也徐俊輔之拜不成樣予謂承旨徐榮輔曰此文臣以閣臣之子拜儀全不嫺習其父不敎之乎檢校直學使之入來俾敎訓也又命諸講員齊進楹前以次進講試官徐龍輔請五月朔自止命以四月朔所講經一章爲之金近淳進前背講訖友覆文義多未通洽予曰故相金壽恒三父子之同登經席至今傳爲盛事昔時經筵卽此熙政堂也汝之生年與登科年甲與故相相符而且汝容貌也佳年紀也少前程固未可量而近日課講全不成說此不爲也非不能也長夏所業何事而空疏經義乃若是耶汝之同宗亦有嫺經者亦不就而問之而屢次居不得不媿此席耶且近來讀經者都是死法局於玉溪盧氏雙峯饒氏等說全沒心身上體驗事爲間發用此弊則自試官以下不能免焉蓋其發問也全局於字句與小註之間爲講員者亦安得不如是乎汝輩爲堂后假官則須思以此工夫施之陞緋玉則亦思以此工夫施之以至爲卿月爲大官皆推此爲之則可謂喫緊修已治人底活法姑限汝以九月二十日其前讀盡大學一部瀜會貫通然後通于內閣予當召而試之洪樂浚進前予曰今若反復論經汝必不能發明且汝之燕行在近限回還間給由今則除講而退汝於燕館熟讀經書出來之日俾有刮目之效可也鄭取善進前講義亦多糢糊予曰汝之經義若是未暢其在待故人稚子之道不可一任之而已姑與限以九月初十日汝須在家讀盡大學一部如有疑晦處時往問於試官金判府必盡通曉然後來待也洪命周進前居不亦限以九月初十日在家隸習予曰禮樂不可斯須去身汝輩不可局束如此試射則如前肄習以待春塘臺親臨日也具得魯講訖對文義甚詳命給純通諸文臣俱有講義
정조 18년 · 강
特賜抄啓文臣具得魯上弦弓一張
정조 18년 · 목
敎曰今日課講抄啓文臣具得魯之純通於俱不之間可謂超衆特賜上弦弓一張
정조 18년 · 강
考下抄啓文臣應製試券賜崔光奏兒馬一匹
정조 18년 · 목
以周群臣賀曰安乃喜爲箋題恒言不稱老爲賦題命抄啓文臣等應製兵曹佐郞崔光泰箋二下居首副司正曺錫中洪樂浚賦三中比較以輸租人不入州城爲賦題曺錫中三下居首○敎曰今番七夕製儒生試券未見入眼之作適因抄啓文臣課講以其試題使之應製矣其中識解題意形容經旨裒然爲奪袍之手者卽此作也稔知自來實才而燭刻立就動有考據足可謂近日之雅奏希音如許醇正之體栽若不別示嘉獎何以矯俗正趨箋二下兵曹佐郞崔光奏兒馬一匹賜給
정조 18년 · 강
命日次儒生殿講秋謁還宮日更稟食堂到記自今日至殿講前一日夕捧置
정조 18년 · 목
因政院啓稟敎以秋謁以前大小殿座姑不爲之還宮日更稟食堂到記例自取稟日至殿講日爲之今番則自今日至殿講前一日夕食堂次次捧置事分付
정조 18년 · 강
召見京畿監司徐龍輔于熙政堂
정조 18년 · 강
有政吏曹判書李致中參議金履翼兵曹判書具庠進
정조 18년 · 목
以黃昇源爲吏曹參判具㢞爲大司憲尹羽烈爲執義任希存爲獻納洪樂游爲副校理安策爲修撰李▣爲禮曹判書李在學爲判尹韓光綮李復永爲知事趙尙鎭爲副總管李克孝爲宣傳官初仕也
정조 18년 · 강
遞大司憲具㢞執義尹羽烈獻納任希存
정조 18년 · 강
命守門將白思祖拿處
정조 18년 · 목
兵曹啓言今日摘奸各門之際敦化西挾門守門將白思祖無端離次故依例發牌進來欲加申飭則擧止駭悖言辭不恭擅離直所已極駭然壞損禮統尤無餘地似此昧例犯科之類不可無懲礪之道請令該府拿問處之允之
정조 18년 · 강
命禁衛營上番海西軍勿徵於延海白三邑
정조 18년 · 목
禁衛營啓言依傳敎本營上番嶺南軍退番事監兵使處卽爲知委而在前如此之時他道軍兵進番已有前例請當次黃海道五哨軍兵進番徵召允之敎以黃海道中延海白則勿徵
정조 18년 · 강
飭湖南道臣卽爲發巡以列邑民勢優劣從所見狀聞命御營廳換番軍闊狹進退之方論理草記
정조 18년 · 목
御營廳啓言依傳敎本廳上番嶺南軍退番之意別關分付於該道道帥臣處而莫重宿衛各處如不自京營排番輪直則勢將以嶺南之次湖南軍兵換番星火知委以爲及期點立之地而未承換番徵召之敎何以爲之敎以換番下敎之不得爲之者湖南民勢猶未詳知一道之內亦當有優劣嚴飭道臣卽爲發巡以其所見使之狀聞而回下之前勢將遲滞所以闊狹進退之方論理草記
정조 18년 · 강
命御營廳上番湖南軍換徵停當前以訓局軍替代
정조 18년 · 목
御營廳啓言本廳上番軍如待知委湖南道臣參以年事民情歸一狀聞後始定換番徵停當否則八九月當上番軍替放之限當在十月初一日其間事勢難以周旋如欲以附近他道換徵則亦有番次徑庭之弊十月十一月當則依前停番時例以訓局軍兵磨鍊輪直之外恐無他道而京軍替直事係不輕恭俟上裁敎以然則以訓局軍替代
정조 18년 · 강
慶尙監司趙鎭宅以道內雨澤農形馳啓飭尤甚處巡到時曉告安堵退番軍仍停與否詳量啓聞
정조 18년 · 목
狀啓以爲營下今十七日驟雨形止纔已馳啓矣連接各邑所報雨澤則十四日迎日盈德寧海等三邑得一鋤東萊僅爲浥塵十七日安東禮安宜寧聞慶晉州泗川陜川山淸奉化榮川醴泉尙州英陽等十三邑得一鋤龍宮善山義興等三邑未滿一鋤大丘慈仁河陽高靈昌寧咸安金山知禮河陽居昌安義草溪昆陽鎭海南海等十五邑僅爲浥塵云農形則慈仁昌寧咸安宜寧東萊昌原玄風鎭海固城巨濟潻原機張金海熊川昆陽等十五邑免災之早稻次第向熟中稻間有發穗直立不垂土厚處黍粟雖或入實而晚稻舍胎不吐豆太木花零殘特甚已判慘歉各穀蟲蝕終未止息云大丘仁同三嘉泗川河陽高靈陜川晉州慶州永川迎日南海淸河長鬐興海慶山等十六邑已熟之早稻間間刈取而中晚稻枯損尤甚無意發穗豆太黍粟含縮不舒木花莖葉枯黃摘取無多其中大丘慶州永川慶山泗川等邑蟲災闖發痒稼非細云咸昌漆谷軍威比安龍宮善山草溪星州新寧彥陽蔚山密陽靈山尙州等十四邑高燥處全棄外汚下田畓各穀頗有食實之望而晚稻及豆太木花終未免慘歉其中咸昌龍宮蔚山密陽等邑蟲災一向蔓延軍威善山尙州靈山等邑亦爲熾發云安東義興金山知禮居昌安義咸陽山淸聞慶醴泉榮川奉化禮安英陽盈德寧海等十六邑前後得雨之後卑濕處各穀一倍蘇醒早稻間或刈取中稻入實晚稻發穗豆太黍粟結殼垂穎木花所摘零星木麥雖或開花難期成實其中義興間有蟲蝕之災云開寧丹城義城淸道順興豐基直寶靑松梁山河東等十邑有水根早稻幾盡黃熟間間刈穫中晚稻今始發穗田種各穀亦有西成之望而至於豆太結顆稀疏木麥今纔立苗無望成就其中丹城淸道等邑蟲災姑未消滅云言念民事誠甚憂悶敎以嶺南之事夙宵不能弛心而旬後雨澤旣未浹洽間發蟲災痒稼非細言念嶺民寢食奚安卿之行部當在何間俵災之際務從審愼才有飭諭而催科當前徵賦不遠尤甚處豈無隨聞濟活之策乎切勿預加畏怯轉而之他續當別遣按廉之行先從民間安堵與否知其勤慢以此爲道伯守宰之黜陟各自着念毋或從忽卿於巡到也將此回諭停轡曉告仍又書揭坊里俾有恃無恐之實效昨夜適因上番騎兵點考草記思之兵曹騎兵及禁御兩營上番軍本道則來頭一當爲先與他道換番其後各當之仍停與否卿於年分狀啓詳量論理啓聞事回諭
정조 18년 · 강
京畿監司徐龍輔以權鎭星査事馳啓命長湍前府使徐有和拿問嚴繩
정조 18년 · 목
狀啓以爲長湍權鎭星事會査官豊德府使李文爀麻田郡守南履範牒呈內權鎭星妻宋氏則婦女取招有遞格例故其媤庶叔鎭斗及應問各人等處依關辭嚴加盤詰各名取招則鎭斗招內渠嫡兄嫂原情中亡父入地定以今三月十五日而及其十三四日間鄭式等四五人多率悍奴來到葬所先毀墓上閣三物幕次奪灰石越峴藏置末取器械無遺破碎此等作梗無異伐喪故云以代喪者此也渠兄鎭星當日受刑時渠同入官庭伏在其傍受刑光景終始目擊而本官大加威怒隨杖拷察至使倒杖打之而元來法杖之柄削成三隅故云以三隅杖者此也倒把法杖猛進揮打之際杖無腰力少或歇打則輒令削而不數如是者凡九箇杖則統以計之實爲三十九度且鄭式訓學吏校子息頗得邑權居在衙舍隔墻親熟官家日常出入敎訓衙子此等所聞傳播遠近當初本官以稅穀裝載出往棘浦時渠兄與鄭式等就訟於倉庭而鄭式或下庭應訟或陞座酬酢殆無訟民體貌城化之囫圇若是則其間媚囑締結自可揣知渠兄重被暴刑皮裂肉綻劇熱杻械轉益危篤至於難救之境然後四月晦日夜始得保放擔出面主人家纔過數箇時辰竟爲殞命自初至終無非受刑所崇此非杖毒致命而何凡此事狀渠一從耳聞目擊俱傳嫡兄嫂條陳於原情中當初渠兄與摘奸鄕色自山下入邑大時囑付於渠曰我若遲還則已卜之日不可失時雖爲權厝某條掩土云故渠果爲結縛守直之鄭哥一人勤窆亡父而廢隔灰用外棺則此不過一時權厝而出於渠兄弟無識所致鄭式乃是鄭濂所當如例取招而鄭濂曾經朝官法不當取招故使之書納原情則以爲渠雖蟄伏下鄕粗識法理則寧與權鎭星橫惹非理之訟乎權哥新葬處在渠等先山當禁與否不待渠等之覼縷一山眞面具載摘奸圖本則可以裁燭渠之親近官家締結媚囑等說可謂烟生空堗邑閭稠廣瞻聆布列渠雖欲以有謂無其可得乎渠雖在官家隔墻之地前城主莅任以後以其素昧之間一無進現之事矣今二月二十四日前城主老親壽宴時遍請上下耆老故渠亦入耆民中初入官衙始拜城主而此是官慶民賀一邑咸集則何必以媚狎言其後官家親患劇重云而前旣一拜又在咫尺故果爲一次進候而此亦人事道理之不可廢者也權哥以此執釁做出訓學衙子之說使今番山訟欲歸之屈公伸私之科其所設計極爲叵測今三月十三四日間渠聞權鎭星冒葬之報與數三諸族同到山上果抱灰石十包移置越峴取鍾子一柄亦爲折却而至於墓上閣三物幕毀去云云千萬孟浪凡奪灰折鍤係是禁葬之常事則是可謂代喪乎及其不待官決徑先勒葬也渠雖云結縛一鄭哥而渠等兩人則應訟次入來邑底諸族三四人留在山上使之守直矣權鎭斗乘此機會如蜂擁入守直諸鄭箇箇揪住或弔在樹枝或綑倒地上重以掬灰向結縛上灑面以至破面眯眼其所行惡至此之極而畢竟勒葬乃已如此悖戾之習前古罕有云鄭純所供與濂無異三公兄等招內因鄭濂等山訟告狀自官發遣鄕色摘奸圖形將欲決處之除遽聞權鎭斗瞰其鄕色及嫡兄入邑之後結縛其守直諸鄭已爲勒葬其父云故前府使不勝駭憤分付權鎭星曰勿論訟理曲直旣已告官起訟則未處決之前安有徑先勒葬者況爾以爾父之獨子不見其入地如此蔑法悖理之習不可尋常勘懲云而卽爲具由論報營門則題辭內不有官令擅自勒葬之罪爲先嚴刑一次後定日督掘待掘移卽爲牒報以爲照律勘處之地云前府使捉入權鎭星刑推而自從典則頒下之後本府行用刑杖一依刑穴較正雖是殺獄同推以此法杖打之則權鎭星罪狀有何關重官家亦何深憎而必以法外之三隅杖重打而一次三十度旣是定式則又何必加數濫打乎三隅杖與三十九度等說千萬孟浪又於下獄以後將過許多日初不聞杖毒有無之說且鎭星獄中起居一如平日少無作痛之事此等實狀邑人之所共知及當四月念後鎭星猝得身病而蓋鎭星被囚在於諸獄囚染病相痛之餘始痛之日與守直鎖匠幷時委臥聯聲叫痛則其所傳染可以推知鎖匠則取汗差起鎭星則病勢漸劇而因其婦女之請放果於四月二十七日保放該面主人家使之救療五月初一日早朝仍爲致命則宋氏原情中四月晦日夜始爲保放翌日未明致命云矣實爲爽實鄭濂雖居官家咫尺之地前府使到任之後元無出入官府之事矣二月二十四日官家壽宴時以邑中耆老始爲來謁其後又因前府使親患問候一次入來而已至於訓學册室等說尤萬萬孟浪當初山訟之際鄭濂謂有急告暮到官門欲爲入呈而適値官有事爲閽卒阻搪而鄭濂高聲欲入則前府使責以全沒體面逐黜鄭濂捉入奴子決杖十五度以懲其無嚴之罪官家若有一半分顧藉之事則必無如此之理云各人等招辭一如公兄等之供牒報矣人命死生關係至重啓下行査事體尤別故別定査官嚴加盤覈仍又多歧廉探期於得實今以査官報牒參諸廉探所聞則數外加打事各人供招非九伊三云爾則違法濫刑之罪不在九與三之別臨死保放事伊時獄中諸囚遘癘傳染之狀十目所覩昭不可掩而靳葬非必殺之罪恤獄係應行之事則不顧病勢之危毒不恤老嫠之呼訢始痛五日乃許保放致使放出不多日仍爲致命者揆以情理尤極絕慘三隅杖事旣已落空不爲擧論至若鄭濂訓學衙子之說權鎭斗之供亦稱爽誤而因宴參席問疾造門難免納履之嫌足爲藉口之資山訟之趁不決給民狀之歷階許捧大失聽訟之體當該前府使徐有和前後罪狀所當請勘而旣有籌司請拿之啓敢此論列以俟處分鄭濂則素以邑底居生之人難掩出入官府之跡而雖以衙門咆喝歷階呈狀等事觀之常時頑濫可以推知係是朝官其罪狀亦令攸司稟處鄭純則不過鄭濂之隨徒而同惡共濟之習不可不嚴處爲夫訟冤雖出至情天聽文字何等嚴重而原辭所列語多失實事屬虛罔權鎭斗嗾囑婦女誣罔天聽之罪不可置而不論故幷自臣營分輕重勘處討料敎曰査問之命一則爲其或涉於干和一則爲其伸理其含冤觀此狀本益覺未覺大抵訟官之因營題一次訊推自是常事設或邂逅致死此而加罪於訟官以今頑俗婾習孰肯爲訟官乎然本事則反於是者有之權鎭星之訟理旣非可殺罔赦之罪則鎭星之爲累代獨身有幾箇寡女其情境之最窮絕惻爲四民中尤無告訟官亦必知之則杖之猛歇與違式不違式姑舍是又無論獄中之遘癘與杖毒暑節滞囚至于踰朔者抑何意思雖見權哥老母之垂死殘喘匍匐哀乞之狀猶不聽施幷與保放而不卽爲及聞幾絕之奇始許保授於渠家竟致物故於數日者又何意思人命何等至重刑獄何等審愼而究其處事之擧措一言以蔽之曰不仁甚矣況鎭星之死雖有間於用意故殺其爲使之死訟官焉敢辭乎又雖非使之死聞其情境見其情狀而旣刑之又囚之以至於因其事結果其爲不仁甚於用意故殺甚於使之死若使如許訟官倖逭當被之律則四民之惸惸擧將懷籲天無從之冤而死者鬱轖之恨亦何以解也長湍前府使徐有和卽令該府拿囚嚴問其所犯之不仁捀口招以聞考法嚴繩俾爲宣和伸枉之一助又敎以過齋後卽爲開坐擧行
정조 18년 · 강
遞承旨徐邁修閔台爀金履成徐榮輔尹致性李庚運以南所衛將差假承旨
정조 18년 · 목
敎曰待漏之承宣廳坐太晚以致仕進座目書入之遲滞旣有逬退之飭敎其敢晏然在職乎諸承旨一竝許遞○敎曰承旨前望單子入之差代間南所衛將假承旨差下
정조 18년 · 강
臺啓新啓中兩件事付之接待廳壁大司諫李益運司諫崔重圭掌令鄭弼祚持平李運行李元八校理權坪正言韓致應洪秉臣修撰尹益烈副修撰尹行直
정조 18년 · 목
(刀削)兩司合新啓李周爀事臺諫傳啓後假承旨旣捧而以向來禁令時有不忍聞之下敎之故不敢入徹命付之接待廳壁其他前啓竝賜批
정조 18년 · 강
汰假承旨黃處中鄭湋
정조 18년 · 목
敎曰假承旨入侍命下之後久留臺廳然則與臺諫酬酢乎萬萬駭然假承旨爲先汰去五衛將之代令該曹口傳差出○敎曰東所衛將假承旨差下敎曰入侍命下已久東所衛將亦不卽待令亦爲汰去差代敎曰西所衛將假承旨差下又敎曰北所衛將假承旨差下
정조 18년 · 강
以鄭大容林濟遠洪義浩李羽晉李昌會兪漢寧爲承旨前望也
정조 18년 · 강
承旨林濟遠上疏賜批
정조 18년 · 목
疏略曰乃者堂疏四字之斥左思右量求說不得遂歸之於一番橫逆苟使臣看作大段遭罹定爲十分處義則適足以實言者之虛假而亦非古人不屑之義際又銀臺除命在於閱月焦灼之時遂不免顚倒而出向日聖批中白地勤加不欲較摮云者天日果燭之矣知臣者或怒其心不知臣者必論其迹臣之不見知於世久矣果然大僚之筵斥律之以廉防大僚亦豈有深意似不過論臣去就之粗迹而止耳雖然廉防不輕此而放倒餘無可論臣雖無似至於進退辭受粗聞古義而一遭出脚萬事負心直令人羞愧欲死而不可得也噫人言等耳處義同也由前則全沒着落付之一笑由後則有關廉防受而再拜千萬不自意又伏承承宣之命補籬之羊往雖無及傷弓之鳥來猶可戒伏乞亟賜鐫削仍命選部勿復檢擬以重四維批以責備必無深意勿辭行公
정조 18년 · 강
遞承旨鄭大容林濟遠李昌會兪漢寧以沈煥之金啓洛金載翼李鼎德代之前望也施遞煥之鼎德
정조 18년 · 목
敎曰俾伸一番廉隅亦可左承旨濟遠與違牌承旨大容許遞不卽入來承旨昌會漢寧遞差前望單子入之待下批牌招察任○政院以煥之前任綾州牧使解由未出啓命勿拘又以鼎德時在慶州地請乘馹上來事下諭敎以在外承旨許遞
정조 18년 · 강
諫院請賓對後違牌諸臺施以讉削不允